În urma unor studii îndelungate, specialistul american în neurologie Matthew Walker susține că există o legătură strânsă între orele de somn pe care obișnuim să le dormim și durata de viață a fiecăruia. Mai exact, privarea de somn este vinovată de creșterea riscului de cancer, de atac de cord și de Alzheimer.
Matthew Walker, autorul cărții "De ce dormim", este specializat în somnologie și este directorul Centrului pentru Studierea Somnului Uman de la Universitatea Berkeley, din California. Omul de știință e de părere că ne aflăm în centrul unei "epidemii catastrofale de nesomn", ale cărei consecințe sunt mult mai grave decât ne-am putea imagina. Situația s-ar putea schimba doar dacă, la nivel mondial, autoritățile se pun de acord în acest sens.
Walker susține că oamenii trebuie să doarmă obligatoriu cel puțin opt ore pe noapte pentru a fi mai sănătoși. Lipsa somnului predispune, printre altele, la Boala Alzheimer, la cancer, diabetul zaharat, obezitate și slăbește sănătatea mintală.
"Întregul nostru sistem este afectat de privarea de somn", spune el. "Lipsa somnului pătrunde în tot organismul. Și totuși nimeni nu face nimic despre asta. Lucrurile trebuie să se schimbe: la locul de muncă și în comunitățile noastre, în casele și în familiile noastre. Somnul insuficient provoacă economiei Marii Britanii, spre exemplu, pierderi de peste 30 de miliarde de lire sterline pe an, adică 2% din PIB", mai spune Matthew Walker, care crede că autoritățile ar trebui să încurajeze odihna.
Dacă în anul 1942, doar 8% din populație se mulțumea cu șase ore de somn sau mai puțin, acum aproape una din două persoane e nevoită să doarmă atât de puțin.
Motivele sunt aparent evidente. "În primul rând, am electrizat noaptea. Lumina este un degradator profund al somnului nostru. În al doilea rând, există problema muncii: s-a extins nu doar programul de lucru, ci și timpul petrecut în trafic este mai lung. Nimeni nu vrea să renunțe la timpul petrecut cu familia sau la divertisment, astfel că renunță mai degrabă la somn. Și anxietatea joacă un rol. Suntem o societate mai izolată și mai deprimată. Alcoolul și cofeina sunt disponibile pe scară mai largă. Toate acestea sunt dușmanii somnului", mai spune Walker, citat de theguardian.com.
Dovezile pe care cercetătorul le prezintă sunt cât se poate de logice. Practic, nu avem de ales. Fără somn, suntem lipsiți de energie și mai expuși bolilor. Odihniți, suntem mai plini de vitalitate și mai sănătoși. Peste 20 de studii epidemiologice realizate la scară largă au avut toate aceeași concluzie clară: cu cât dormim mai puțin, cu atât vom trăi mai puțin. Adulții cu vârstă de peste 45 de ani care dorm mai puțin de șase ore pe noapte au cu 200% mai multe șanse de a suferi un atac de cord sau un accident vascular cerebral pe parcursul vieții, comparativ cu cei care dorm șapte sau opt ore pe noapte, motivul având de a face cu tensiunea arterială. Chiar și o singură noapte nedormită vă accelera ritmul cardiac de la oră la oră și va crește semnificativ tensiunea arterială.